**Η 27η Ιανουαρίου καθιερώθηκε ως διεθνής Ημέρα Μνήμης για τα Θύματα του Ολοκαυτώματος**. Η επιλογή της ημέρας δεν ήταν καθόλου τυχαία. Στις 27 Ιανουαρίου 1945 τα σοβιετικά στρατεύματα απελευθέρωσαν το Άουσβιτς – Μπιρκενάου, το μεγαλύτερο στρατόπεδο συγκέντρωσης και εξόντωσης του ναζιστικού καθεστώτος και αποκαλύφθηκε η φρίκη του πρωτοφανούς αυτού εγκλήματος.

Στη διάρκεια του Ολοκαυτώματος, της μεγαλύτερης γενοκτονίας στην παγκόσμια ιστορία, υπολογίζεται ότι μόνο στα στρατόπεδα εξολόθρευσης θανατώθηκαν, με καταναγκαστική εργασία, πυροβολισμό, απαγχονισμό και δηλητηριώδη αέρια περίπου τρία εκατομμύρια Εβραίοι. Το σύνολο των Εβραίων που θανατώθηκαν από την άνοδο του Ναζιστικού Κόμματος στην εξουσία μέχρι την κατάρρευσή του ανέρχεται σε έξι περίπου εκατομμύρια. Οι πρακτικές εξόντωσης των Ναζί δεν εξαντλήθηκαν στους Εβραίους. Θύματα του Ολοκαυτώματος υπήρξαν οι Σέρβοι, οι Πολωνοί, οι Ρώσσοι, οι Κομμουνιστές, οι Ρομ και Σίντι (Αθίγγανοι), οι ψυχικά ασθενείς και σωματικά ανάπηροι, οι διανοητές και πολιτικοί ακτιβιστές, οι Μάρτυρες του Ιεχωβά, μέλη άλλων θρησκευτικών ομάδων, μέλη του Καθολικού και Προτεσταντικού κλήρου, συνδικαλιστές, μερικοί Αφρικανοί, κοινοί εγκληματίες, άνθρωποι που είχαν χαρακτηριστεί «εχθροί του κράτους», και πολλοί που δεν ανήκαν στην Άρεια φυλή, δηλαδή στην ανώτερη γερμανική φυλή.

Το Ολοκαύτωμα των Εβραίων είναι το μεγαλύτερο έγκλημα του 20ού αιώνα και το μεγαλύτερο ομαδικό στην ιστορία της ανθρωπότητας. Η θλιβερή μοναδικότητά του στην ιστορία έγκειται στην πραγμάτωση μιας παράλογης και εξωφρενικής «φυλετικής» ιδεολογίας. Το Ολοκαύτωμα δεν έχει προηγούμενο στην παγκόσμια ιστορία ως προς τη σύλληψη της ιδέας, την προμελέτη, τη μέθοδο και την εκτέλεση. Η εξόντωση των Εβραίων ή, όπως έχει χαρακτηριστεί, η «Τελική Λύση» ήταν ένα σχέδιο πλήρως οργανωμένο.

76 χρόνια μετά η μέρα αυτή έμεινε να μας θυμίζει μια άνευ προηγουμένου υπολογισμένη σκληρότητα και φρίκη. Να μας θυμίζει ότι όταν υπερτερεί η μισαλλοδοξία και ο φυλετικός ρατσισμός ο άνθρωπος αποκτηνώνεται. Όσο υπάρχει μίσος και υπέρμετρη ματαιοδοξία η ιστορία θα επαναλαμβάνεται. Αναμφίβολα, τώρα περισσότερο από ποτέ πρέπει όλοι να ενωθούμε στον αγώνα για προάσπιση των Οικουμενικών Αξίών και για να οικοδομήσουμε έναν κόσμο Ισότητας για Όλους. Το κορίτσι σύμβολο της κτηνωδίας, η Άννα Φράνκ είχε γράψει στο Ημερολόγιό της:

«Το ανθρώπινο μεγαλείο δεν έγκειται στον πλούτο ή στη δύναμη, αλλά στο χαρακτήρα και την καλοσύνη. Οι άνθρωποι είναι απλά άνθρωποι και όλοι μας έχουμε ελαττώματα και αδυναμίες, αλλά επίσης, όλοι μας γεννιόμαστε με καλοσύνη μέσα μας.»